《不正常愛情研究所》主持文頌男(Koba),去年10月患上罕見癌症「尤文氏肉瘤」,完成首階段的第5次化療後再檢查,卻發現治療無效,令他非常無奈及害怕。Koba上月底在社交平台透露照完磁力共振後,醫生對他說:「個治療冇乜效果,個腫瘤仲要大咗少少。」原本要做最後一次化療,醫生叫停,要他做電療。
今天(24日)文頌男在Ig限時動態貼相及發文,稱最近幾天情况穩定,暫時未出現劇痛:「唔知係咪因為電療開始有效(應該唔係因為治療師話起碼兩﹑三個星期先會開始見到效果)定係因為我食咗好多﹑好準時咁食咗好多抗癌嘅膳食補充劑同中藥。(利申:真係唔係賣廣告,贊助我嘅老闆們都好好,冇要求過我一定要公開話畀人知,純粹係希望幫到我冇咁辛苦。」
Koba同時亦有感而發:「去咗咁多次覆診﹑抽血,有啲護士已經認得我。(唔係認得作為主持人嘅我),佢哋真係對我好好,好關顧我嘅需要,每次電療﹑覆診都安排好病牀畀我可以瞓住等,百忙之中仲會捉住我問候我咩情况,鼓勵吓我,甚至知道我有奇怪嘅狀况出現,會幫我安排相應嘅服務真係體會到好多好人好事,好感謝每一個關懷我﹑幫助我嘅人。」
另外,昨天Koba在Ig貼相並撰長文分享感受,他表示自從他患病之後,好似由感謝大家,變成服務大家:「我收到源源不絕嘅DM。每個人都希望我回覆佢,我唔回覆佢嘅話甚至喺我直播上面鬧我。我知大家都好想同我做朋友,而其實我都好歡迎同大家做朋友,我都嘗試盡量回應晒大家嘅DM,尤其一啲有用嘅資訊,我係好感謝大家提供畀我。
奈何實在太多太多嘅訊息,我實在冇辦法回復得晒,尤其是最近呢排每日都痛,根本分散唔到注意力去回覆大量嘅訊息,喺到同大家講句唔好意思,我知道大家都好熱心好關注,我已經收到大家嘅心意。我當然好歡迎大家發訊息畀我,但我未必可以回覆得晒,而儘管我未必可以及時回覆,我都會盡量睇晒大家嘅DM。
大家畀咗無數咁多、唔同嘅建議我。有啲人又話某啲嘢唔好食,有啲人又話某啲嘢應該食。我食親啲咩都話唔應該食,好似就嚟冇嘢係可以食,就嚟係咩都唔食得。咁我到底應該食啲乜嘢呢?大家建議我食素、戒呢樣戒嗰樣,我都只能夠盡量執行,同我屋企人講聲不如煮呢啲啦。
最後,我真係好感謝大家對我嘅熱心同關心,除咗收到你哋嘅捐款之外,仲有一啲膳食補充劑去幫助控制我嘅病情,冇你哋嘅支持我未必可以走到嚟而家呢一步,我對於以上種種嘅支持同關懷表示感激,多謝大家!同時都希望大家可以畀多啲空間我,體諒一下我。同病魔搏鬥係好辛苦、好困難嘅一件事情,希望大家繼續幫我集氣,打倒呢個大魔王!」